Lækker hævder at iPhone får multispektrale kameraer

Apple undersøger angiveligt en ny type kamerateknologi, der på sigt kan finde vej til kommende iPhones. Ifølge den kinesiske lækker Digital Chat Station viser Apple interesse for såkaldte multispektrale kamerasensorer – en teknologi, der i teorien kan forbedre farvegengivelse og billedkvalitet i svagt lys.

Men før du begynder at drømme om revolutionerende iPhone-billeder, er der flere grunde til at tage rygtet med et gran salt.

Hvad er et multispektralt kamera?

I dag bruger smartphones – herunder iPhone – klassiske RGB-sensorer, som registrerer rødt, grønt og blåt lys. Det er grundlaget for stort set al mobilfotografering, og teknologien er efterhånden ekstremt forfinet.

Et multispektralt kamera går skridtet videre og opfanger også lys uden for det synlige spektrum, typisk infrarødt og ultraviolet. Den type sensorer bruges i dag primært i militært udstyr, satellitter, droner og industrielt måleudstyr, hvor de kan afsløre detaljer, som det menneskelige øje ikke kan se.

I teorien kan multispektrale data hjælpe kameraet med mere præcis farvegengivelse – især under vanskelige lysforhold som skumring eller nat. Kameraet får ganske enkelt flere informationer at arbejde med, hvilket potentielt kan give renere farver og bedre detaljer i mørke områder.

Det lyder lovende. Problemet er bare, at teknologien allerede har været prøvet i smartphones uden at imponere.

Huawei har været der før

Den detroniseredde kinesiske producent Huawei har tidligere eksperimenteret med multispektrale sensorer i udvalgte topmodeller og markedsført dem som et gennembrud for farvepræcision og natfotografering. Resultatet? En marginal forbedring i visse situationer – men langt fra noget, der ændrede mobilfotografering fundamentalt.

Anmeldere var generelt lunkne, og teknologien har ikke spredt sig bredt til resten af smartphone-markedet. Det fortæller noget om, hvor svært det er at omsætte avanceret sensorhardware til reel merværdi for almindelige brugere.

Apple tester – men tester også alt muligt andet

Ifølge lækket er Apple i øjeblikket blot i en meget tidlig fase, hvor forsyningskæden evalueres. Der er ingen indikationer på, at egentlige tests er gået i gang – og slet ingen garanti for, at teknologien ender i et færdigt produkt.

Det er værd at huske, at Apple konstant undersøger nye teknologier, hvoraf langt de fleste aldrig ser dagens lys. Interesse er ikke det samme som en kommende funktion.

Lækker hævder at iPhone får multispektrale kameraer