Apple ændrer taktik: iPhone 18-lancering splittes op

Apple ser ud til at bryde med en mangeårig tradition og ændre sin strategi for lanceringen af næste års iPhones. Ifølge nye oplysninger fra The Information planlægger selskabet at opdele præsentationen af iPhone 18-serien – en beslutning, der skal give ekstra opmærksomhed til en helt ny foldbar iPhone.

Hvis rygterne holder stik, bliver det i efteråret 2026, vi får iPhone 18 Pro, 18 Pro Max, en ultratynd iPhone Air – og altså den rygtede foldbare model at se. Derimod må dem, der går efter den almindelige iPhone 18 og arvtageren til iPhone 16e, vente til foråret 2027.

Lanceringen af en foldbar iPhone vil markere et nyt kapitel i Apples produktportefølje. Ifølge rygterne forventes den at have en næsten otte tommer stor indvendig skærm og rygtes at være udstyret med teknologi, der næsten udvisker det synlige foldemærke – en udfordring som har plaget konkurrenterne i årevis.

Beslutningen om at udskyde de mere prisvenlige modeller skyldes angiveligt et ønske om at undgå en overfyldt efterårspræsentation og i stedet lade den foldbare iPhone tage hovedrollen. Det giver samtidig bedre plads i produktionsplanerne og kan gøre det lettere at introducere nye funktioner i forskellige tempi.

To iPhone-events på ét år

Hvis der er hold i rygterne, vil 2027 altså byde på en usædvanlig konstellation: to iPhone-lanceringer inden for få måneder. Forårseventet kan dermed også blive en oplagt platform for opdateringer til andre produktkategorier som iPads og Mac-computere.

Pro-modellerne af iPhone 18 ventes desuden at gennemgå et markant designskifte. Flere kilder peger på, at Apple vil fjerne den velkendte pilleformede kameraskærm på fronten og i stedet gemme Face ID under skærmen. Kun et lille hul til selfiekameraet vil være synligt.

Apple har naturligvis ikke kommenteret på oplysningerne.

Apple ændrer taktik: iPhone 18-lancering splittes op